Atbilde uz ieinteresētā pakalpojuma sniedzēja 12.02.2025. saņemto jautājumu Rīgas valstspilsētas pašvaldības Izglītības, kultūras un sporta departamenta (turpmāk – Departaments vai Pasūtītājs) iepirkumā “Lieldienu pasākuma pilna apjoma mākslinieciskais, tehniskais un organizatoriskais nodrošinājums Rīgā, Uzvaras parkā” ID.NR. RVPIKSD 2025/3 (turpmāk – Iepirkums).

1. Vai tirdzniecības vietās dalībnieku skaits (skat. 2.2.) ir zināms un noteikts, vai šo mēs arī izlemjam?

Tirdzniecības vietu skaitu nosaka pasākuma īstenotājs, atbilstoši pasākuma mākslinieciskajai iecerei, plānotajam apmeklētāju skaitam, pasākuma vietai un tirdzniecības pieteikumu izvērtēšanas rezultātam.

2. Vai Jums jau ir zināms konkrēts tirdzniecības dalībnieku saraksts, kuri tiks aicināti piedalīties pieteikšanās un atlases procesā, vai arī šis saraksts tiks veidots no jauna un mums šis jāpilda?

Pasākuma īstenotājs izstrādā tirdzniecības noteikumus, izvērtē tirdzniecības dalībnieku pieteikumus un veic atlasi. (Ņemot vērā plānoto apmeklētāju skaitu, pasākuma īstenošanas vietu.)

3. Vai Jūs izziņosiet informāciju tirdzniecības dalībniekiem par pieteikšanās iespējām, vai arī tas būs mūsu pienākums?

Tirdzniecības noteikumus un sludinājumu par iespēju piedalīties sabiedriskās ēdināšanas un tirdzniecības vietu atlasē izvieto pasākuma īstenotājs savos resursos.

4. Vai sabiedriskās ēdināšanas un tirdzniecības dalībniekiem jau ir noteiktas dalības maksas, vai arī tās nosakām mēs?

Dalības maksu par tirdzniecības vietu nosaka pasākuma īstenotājs.

5. Kā tieši izpaužas līdzfinansējuma piesaiste, kas minēta 5.2. punktā? Vai un kādā mērā tā ietekmē kopējo budžetu 60 000 EUR?

Līdzfinansējuma piesaiste ir plānotā maksa par tirdzniecības vietas izmantošanu. Tas ir papildus līdzfinansējums plānotajiem 60 000 EUR pasākuma īstenošanai.

6. Vai ir iespējams prognozēt līdzfinansējuma apjomu un tā ietekmi uz Pasākuma izdevumu segšanu?

Pasākuma īstenotājs var paredzēt provizorisko līdzfinansējumu par tirdzniecības vietām.

Publicitāte un reklāma (12.1.)

7. Vai ir noteiktas prasības attiecībā uz to, kā un kādā apjomā publiski tiek paziņots par Pasākumu?

Saskaņā ar Tehniskās specifikācijas 12.1. punktu, Pretendents savlaicīgi informē Pasūtītāju pasākuma publicitātes un reklāmas kampaņas nodrošināšanai, līdz ar to par pasākuma publicitātes apjomu un veidu ir atbildīgs Pasūtītājs, tomēr arī Pasākuma īstenotājs, iepriekš saskaņojot informāciju ar pasūtītāju, varēs publicēt informāciju par pasākumu savos resursos.

Saskaņā ar Tehniskās specifikācijas 12.6.punktu Pretendentam atbilstoši Pasākuma teritorijas plānojumam nepieciešamības gadījumā jāparedz papildus informācijas materiālu izvietošanu apmeklētāju informēšanai par Pasākuma programmu, nosacījumiem Pasākuma apmeklētājiem vai tml.

8. Vai mūsu uzdevums ir tikai izstrādāt mārketinga kampaņu, vai arī mēs esam atbildīgi par tās praktisko īstenošanu (t.sk. sabiedrības/apmeklētāju uzrunāšanu)?

Pasākuma īstenotājs tikai nodrošina savlaicīgu informācijas sagatavošanu par pasākumu, reklāmas kampaņa un tās īstenošana nav īstenotāja kompetencē.

Foto, video un audio fiksācija

9. Vai pareizi saprotam, ka fotogrāfs tiks nodrošināts no Jūsu puses un mums nav jāiekļauj fotogrāfa/videogrāfa izmaksas mūsu tāmē?

Nē, fotogrāfs netiks nodrošināts no pasūtītāja puses, bet tāda iespēja pastāv, ka uz neilgu brīdi pasākuma laikā notiek fotofiksācija. Ja īstenotājs ir paredzējis izmantot foto/video pakalpojumus, tad šīs izmaksas ir iekļaujamas tāmē.

Uzvaras parka īpašnieks un atļaujas

10. Lūgums norādīt, kas ir Uzvaras parka īpašnieks, ar ko nepieciešamības gadījumā būtu jāsazinās par atļaujas saņemšanu pasākuma rīkošanai, kā arī saskaņot elektrības, ūdens padeves un līdzīga rakstura tehniskos jautājumus.

Visus nepieciešamos saskaņojumus un atļaujas kārto pasākuma īstenotājs. Nepieciešamā informācija par atļaujas izsniegšanu publiska pasākuma rīkošanu ir atrodama šeit:

[Atļaujas izsniegšana publiska pasākuma rīkošanai | Rīgas valstspilsētas pašvaldība](https://www.riga.lv/lv/pakalpojumi/atlaujas-izsniegsana-publiska-pasakuma-rikosanai)

11. Vai Uzvaras parkam jau ir pieteikts šis datums pasākuma rīkošanai vai šis ir Pretendenta uzdevums to saskaņot?

Rīgas valstspilsētas pašvaldības dienesti ir informēti par plānoto pasākumu Uzvaras parkā, bet atļaujas, atbilstoši Publisku izklaides un svētku pasākumu drošības likumam, ir jāsaskaņo pasākuma īstenotājam pašam.